als_Latn dik_Latn sag_Latn
Gazetarët kosovar janë pothuajse komuniteti i vetëm në vendin tonë që punojnë ditë e natë, (përjashtuar disa matrapaz, të punësuar në disa media, që veten e quajnë gazetar, por që më së paku janë të tillë), e të cilët nuk kanë organizim sindikal.
Përkundër kushteve të rënda në punë, me të cilat përballen ata, përkundër presioneve që iu bëhen herë nga punëdhënësit e herë nga jashtë, përkundër keqpërdorimit të tyre…,komuniteti i medieve vazhdon të funksionojë pa një organizatë sindikale, e cila, në rastin më të keq, do të bënte zhurmë në medie kur atakohen anëtarët e saj.
Këtë rol, pak e shumë deri më tash është munduar ta luaj Asociacioni i Gazetarëve Profesionist të Kosovës (AGPK), – e cila është vetëm një OJQ në mesin e mijëra OJQ-ve në Kosovë, por që shpeshherë është keqpërdorë nga drejtues të saj, që nuk janë shquar për ndonjë sukses në punën e gazetarisë.
Është keqpërdorë për përfitime të ndryshme, në rastin më të keq, që persona të caktuar t’i shuajnë komplekset e inferioritetit me të cilat kanë lindur. Më saktësisht, ajo më së paku e ka bërë punën e sindikatës – punë të cilën, dikush me të drejtë mund të konstatoj se as që e ka për detyrë ta bëjë, ngase, as nuk ka statut sindikal, dhe as nuk e ka atë mision.
Siç dihet, këto ditë një grup i gazetarëve, shumica e të cilëve, të paktën për mua janë njerëz që punojnë mbi bazën e parimeve dhe si të tillë nuk mund të cilësohen si të ndikuar nga politika ditore, ose interesat klanore apo ekonomike, kanë marrë iniciativë për organizimin e një Kuvendi të jashtëzakonshëm ku do të shkarkohej kryetarja e AGPK-së, Liridona Lluka – Gashi dhe do të zgjidheshin organet e reja drejtuese të saj, përfshirë edhe Bordin, i cili gjatë këtij mandati nuk ka qenë fare funksional.
Pas kësaj pasoj dorëheqja e kryetares, e cila, nuk jam shumë i sigurt se mund të cilësohet si dorëheqje, ngase, ajo nuk mund të bëhet me një njoftim publik, por do të duhej t’i dorëzohej Bordit, ose Kuvendit.
Si do qoftë, gjendja në të cilën ndodhet sot AGPK-ja pa asnjë dyshim që është më shumë se e keqe, më shumë se e rëndë, dhe më shumë se e turpshme, për secilin gazetar të Kosovës. Por, turpi veçanërisht duhet të bie mbi ata të cilët e kanë sjellë këtë organizatë në këtë ditë – drejtuesit e deritashëm të saj, nëse ata dinë të turpërohen.
Sikur paraardhësit e kryetares së fundit të AGPK-së të ishin më të dinjitetshëm, të ishin më të interesuar për rend e rregull, të ishin më të interesuar për zgjedhje të rregullta në AGPK, ta kishin pak ndjenjën e përgjegjësisë, organizata nuk do ta merrte tatëpjetën, të cilën e ka marrë veçanërisht gjatë drejtimit të tyre, dhe aq më pak Kuvendi i fundit nuk do të ishte i turpshëm, çfarë ka qenë!
Sa më kujtohet mua, në Kuvendin e fundit të AGPK-së, ka pasur zëra që publikisht e kanë kritikuar udhëheqësin e deriatëhershme, të cilës i kishte dalë mandati, se kanë keqpërdorë fonde. Dhe, si për ironi, gazetarëve, anëtarëve të AGPK-së, iu patë dorëzuar nga një letër në emër të raportit financiar, i cili ishte gjithçka përveç raport financiar!
Unë ende nuk e kam të qartë pse udhëheqësit e AGPK-së nuk i kanë sjellë të dhënat e sakta për fondet, bilancet, financat, çdo gjë që ka të bëjë me mjete financiare! Pse frika nga transparenca?! Pse nuk u tregua një herë e përgjithmonë nëse ka pasur apo nuk ka pas keqpërdorime?!
Prandaj, sot më shumë se asnjëherë më parë gazetarëve të Kosovës i duhet një AGPK që nuk ngjason me asnjë detaj me mënyrën se si ka funksionuar kjo organizatë jovetëm gjatë mandatit të fundit, por edhe më herët. Gazetarët meritojnë një AGPK, drejtuesit e së cilës nuk bëjnë pazare me shefat e tyre, pronarët e medieve dhe kryeredaktorët, për ndarjen e çmimeve çdo fundvit. Gazetarët meritojnë një kryetar/e që kur mblidhet Bordi i organizatës për të marrë vendime të rëndësishme, nuk lobon për persona të caktuar vetëm për të “mbetur gjallë”!
Gazetarët kosovar meritojnë një kryetar/e që nuk shantazhon dhe që nuk shantazhohet! Gazetarët kosovar e meritojnë një kryetar/e që nuk interferon në mbledhjet e jurive profesionale kur ata mblidhen për të ndarë çmimet e fundvitit!
Gazetarët kosovar e meritojnë një kryetar/e që nuk emocionohet kur në televizor del një lider i një partie politike! Gazetarët kosovar meritojnë një kryetar/e që kur ulet në zyrën e një qeveritari nuk “fluturon” nga gëzimi dhe nuk manipulohet nga ai!Gazetarët kosovar meritojnë një kryetar/e që është gazetar/e – jo punonjës në media!
Veçanërisht, gazetarët kosovar kanë nevojë për një AGPK, drejtuesit e së cilës, nuk fshihen prapa një komunikate për medie kur reagojnë ndaj një sulmi që i bëhet një gazetari, por ballafaqohen me çdo situatë!
Me shpresë, se një kryetar/e që nuk e ka asnjë “cilësi” nga këto të cekura më lartë, do të zgjidhet kryetar i AGPK-së, dhe gjithashtu do të bëhet një Bord që e përfaqëson dinjitetshëm gazetarin e mirëfilltë kosovar, i kam thënë “po” nismës së disa kolegëve gazetar për Kuvend të jashtëzakonshëm, pra, kam vendosur ta përkrahi këtë nismë.
Dhe, nëse edhe kësaj radhe gazetarët dështojnë, dhe në krye të organizatës vijnë drejtues çfarë i kemi parë deri tash,atëherë krijimi i Sindikatës së Pavarur të Gazetarëve të Kosovës, si një institucion ligjor që do të vepronte nën ombrellën e Bashkimit të Sindikatave të Pavarura të Kosovës, është i domosdoshëm!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn